***Αθήνα, 23 Δεκεμβρίου 2015***

**Να αρνηθούμε τον κατήφορο ως μοιραίο και**

**να δεχτούμε την αναγέννηση ως εφικτή**

**Χριστουγεννιάτικο μήνυμα**

**του πρώην Προέδρου της Βουλής των Ελλήνων**

**ΔΗΜΗΤΡΗ ΣΙΟΥΦΑ**

Η μεγάλη Χριστιανική γιορτή της Γέννησης της ελπίδας, τα Χριστούγεννα, έρχονται για έκτη φορά με τον Ελληνικό Λαό στη μεγάλη πλειοψηφία του απελπισμένο για το μέλλον και στερημένο από πολλά αναγκαία για μια αξιοπρεπή διαβίωση.

Η πορεία των εθνικών, κοινωνικών και οικονομικών προβλημάτων δεν επιτρέπει αισιοδοξία ούτε δείχνει τάσεις αίσιας τροπής στο προβλέψιμο μέλλον.

Η πολυπλοκότητα των προβλημάτων δεν μπορεί να αντιμετωπισθεί με απλοϊκότητα σχεδιασμών ούτε με μειωμένη ικανότητα αποτελεσματικών πρωτοβουλιών.

Η απογοήτευση είναι ακόμη μεγαλύτερη στη νέα γενιά που δεν βλέπει ελπίδα για το μέλλον και είναι πλήρης απέχθειας για το παρόν.

Η αναγέννηση της ελπίδας είναι θεμελιώδες ζητούμενο για τον Ελληνικό Λαό. Αυτό εξαρτάται από τη στάση και τη προσπάθεια κάθε Ελληνίδας και κάθε Έλληνα.

Αν αποκτήσουμε τη δύναμη να γεννηθεί η ελπίδα μέσα μας και δίπλα μας.

Αν αρνηθούμε τον κατήφορο ως μοιραίο και δεχτούμε την αναγέννηση ως εφικτή.

Εύχομαι σε όλες και όλους, και ιδιαίτερα στη νέα γενιά,

Καλά Χριστούγεννα με υγεία, αισιοδοξία και ελπίδα.